Document ID: /roh_data/filtered/fineweb-2-filterrobots_roh.jsonl.gz/72196

Grosser Rat
Cussegl grond
Gran Consiglio
L'attractivitad dal Grischun sco chantun d'abitar duai vegnir rinforzada.
En connex cun il pensiunament pondereschan bleras persunas da midar lur domicil. Al chantun Grischun cun 48 000 resp. 37% abitaziuns secundaras sco chantun procentualmain il pli grond d'abitaziuns secundaras sa porschan en quest connex enormas schanzas.
Er en il rom dal pensiunament stoi vegnir decidì, co ch'il chapital spargnà en la segunda e terza pitga (3a) duai vegnir duvrà. En quest connex datti la pussaivladad da retrair ina part dal chapital da prevenziun – sper ina renta – en furma d'ina prestaziun da chapital. Questa retratga è suttamessa ad ina taxaziun unica sut il titel "taglia speziala sin prestaziuns da chapital da la prevenziun".
En la cumparegliaziun interchantunala è la taxaziun da questas prestaziuns da chapital memia pauc attractiva en il Grischun. Spezialmain en cas da prestaziuns da chapital pli grondas ed oravant tut tar persunas sulettas è la taxaziun en dus terzs dals chantuns pli bassa ch'en il Grischun.
Cun ina plazza a la testa dals chantuns en quai che concerna la taxaziun da prestaziuns da chapital sa porscha al Grischun la pussaivladad d'augmentar marcantamain sia attractivitad. Cun l'arriv da persunas en il rom dal pensiunament na s'augmenta betg mo il substrat fiscal da questa taglia speziala, mabain er la taxaziun ordinaria da las entradas e da la facultad grazia a la domiciliaziun.
Las sutsegnadras ed ils sutsegnaders incumbenseschan la regenza d'adattar la tariffa da taglia e la progressiun uschia ch'il chantun occupa ina plazza a la testa en la cumparegliaziun interchantunala.
Cuira, ils 16 d'avrigl 2018
Casanova-Maron (Domat), Stiffler (Cuira), Claus, Burkhardt, Caviezel (Tavau Clavadel), Engler, Felix (Scuol), Giacomelli, Heiz, Hitz-Rusch, Holzinger-Loretz, Jenny, Kasper, Kunz (Fläsch), Kunz (Cuira), Kuoni, Marti, Niggli (Samedan), Pfäffli, Schutz, Steck-Rauch, Steiger, Thomann-Frank, Troncana-Sauer, Valär, Vetsch (Pragg-Jenaz), Waidacher, Weidmann, Cahenzli (Trin Mulin), Natter, Pfister, Wellig
L'incumbensa da la fracziun parta dal fatg che la taxaziun da prestaziuns da chapital da la prevenziun è memia pauc attractiva en il chantun Grischun e ch'i vegniss cuntanschì in augment marcant da l'attractivitad cun ina plazza a la testa en la cumparegliaziun interchantunala. Las novas domiciliaziuns motivadas da quai augmentassan duraivlamain il substrat fiscal en il chantun. Pervia da quai stoppia vegnir reducida la chargia.
Per fixar l'autezza da la taxaziun da cumpensaziuns en chapital da la prevenziun ston vegnir resguardads differents aspects. La cumpetitivitad interchantunala è segiramain in punct essenzial. I ston però er vegnir resguardads ils princips constituziunals da l'egualitad giuridica e da la taxaziun tenor la capacitad economica. Ultra da quai stoi vegnir examinà, sche er ponderaziuns da la politica sociala ston vegnir resguardadas ultra dals aspects fiscals, sch'ils impuls fiscals per tscherner la cumpensaziun en chapital duain vegnir rendids pli attractivs. E la finala stoi vegnir examinà, quant enavant ch'ina tariffa da taglia pli bassa per cumpensaziuns en chapital vegn effectivamain a chaschunar ina domiciliaziun da pajataglias cun prestaziuns da prevenziun fitg grondas.
Questas differentas dumondas na pon betg vegnir respundidas en il rom da la resposta a questa intervenziun. Quai èn puncts che vegnan a stuair vegnir evaluads e discutads en la procedura da legislaziun da pli tard. L'incumbensa anticipescha il resultat da questa preschentaziun generala e definescha ina plazza a la testa en la relaziun interchantunala sco clera finamira che stuess vegnir cuntanschida per tut ils stgalims da progressiun, q.v.d. er en cas da pitschnas cumpensaziuns en chapital. Tras quai vegn il legislatur restrenschì fermamain en ina fasa tempriva dal process legislativ, senza ch'ils scleriments necessaris fissan vegnids fatgs. La regenza è da l'opiniun che quest proceder na saja betg cunvegnent. Pervia da quai propona ella da surdar l'incumbensa en ina varianta pli miaivla.
Sa basond sin questas consideraziuns propona la regenza al cussegl grond da midar questa incumbensa sco suonda: La regenza vegn incumbensada d'examinar l'autezza da la taxaziun da cumpensaziuns en chapital che provegnan da la prevenziun, da giuditgar tala sut l'aspect da la cumpetitivitad interchantunala e da preschentar ina proposta legislativa correspundenta.
21 da zercladur 2018